[]

บริษัท ไทยฟู้ดส์ กรุ๊ป จำกัด (มหาชน)

Thaifoods Group Public Company Limited

เอกสารแนบ 5

รายงานคณะกรรมการตรวจสอบ

เรียน ท่านผู้ถือหุ้น

คณะกรรรมการตรวจสอบ บริษัท ไทยฟู้ดส์ กรุ๊ป จำกัด (มหาชน)
ได้รับการแต่งตั้งขึ้นตามมติของคณะกรรมการบริษัท ประกอบด้วยกรรมการตรวจสอบ 3 ท่าน คือ
นายเวทย์ นุชเจริญ เป็นประธานกรรมการตรวจสอบ นายวีระศักดิ์ อึงขจรกุล และนายนรากร
ราชพลสิทธิ์ เป็นกรรมการตรวจสอบ โดยมี นางสาวปัทมา หงษ์สิทธิวงศ์
ผู้จัดการฝ่ายตรวจสอบภายในของบริษัทฯ ทำหน้าที่เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามที่ได้รับมอบหมายจากคณะกรรมการบริษัทและตามกฎบัตรของคณะกรรมการตรวจสอบ
โดยให้ความสำคัญกับการกำหนดโครงสร้างและกระบวนการทำงานที่เป็นระบบ
การสอบทานให้บริษัทฯ มีการปฏิบัติตามหลักการกำกับดูแลกิจการที่ดี
มีระบบการบริหารความเสี่ยงที่เพียงพอ และการมีระบบควบคุมภายในที่มีประสิทธิภาพและประสิทธิผล

ในปี 2559 คณะกรรมการตรวจสอบได้มีการจัดประชุมทั้งสิ้น 4 ครั้ง
สรุปสาระสำคัญในการปฏิบัติหน้าที่ ได้ดังนี้

1. การสอบทานรายงานทางการเงิน
คณะกรรมการตรวจสอบได้สอบทานงบการเงินและรายงานทางการเงินรายไตรมาสและประจำปี
รวมถึงรายการระหว่างกัน รายการที่อาจมีความขัดแย้งทางผลประโยชน์ ร่วมกับผู้บริหาร
ฝ่ายตรวจสอบภายในและผู้สอบบัญชี เพื่อพิจารณารายงานทางการเงิน
การเปิดเผยข้อมูลประกอบงบการเงิน นโยบายการบัญชี และการประมาณการทางบัญชีที่สำคัญ
รวมทั้งได้พิจารณาคำอธิบายและการวิเคราะห์ฐานะทางการเงินและผลการดำเนินงานของบริษัทฯ
เพื่อให้มั่นใจว่า การจัดทำงบการเงินเป็นไปตามข้อกำหนดของกฎหมาย
มาตรฐานการรายงานทางการเงินและตามหลักการบัญชีที่รับรองทั่วไป มีความเชื่อถือได้และทันเวลา
รวมทั้งมีการเปิดเผยข้อมูลอย่างเพียงพอและเป็นประโยชน์กับผู้ใช้งบการเงิน นอกจากนี้
คณะกรรมการตรวจสอบได้มีการประชุมร่วมกับผู้สอบบัญชีโดยไม่มีผู้บริหาร เพื่อให้มั่นใจว่า
ผู้สอบบัญชีได้ปฏิบัติงานและแสดงความเห็นได้อย่างอิสระ
และแผนการตรวจสอบได้ครอบคลุมความเสี่ยงที่จะทำให้งบการเงินไม่ถูกต้อง

2. การสอบทานการกำกับดูแลกิจการที่ดี คณะกรรมการตรวจสอบได้สอบทานการปฏิบัติตามนโยบาย
การกำกับดูแล และจรรยาบรรณของบริษัท รวมทั้งการปฏิบัติตามกฎระเบียบและกฎหมายต่างๆ
สำหรับรายการระหว่างกันและรายการที่อาจมีความขัดแย้งทางผลประโยชน์
คณะกรรมการตรวจสอบได้มอบหมายให้ ฝ่ายกำกับการปฏิบัติการ ธรรมาภิบาลและบริหารความเสี่ยง
รายงานให้คณะกรรมการตรวจสอบเป็นรายไตรมาส
และให้ปฏิบัติและเปิดเผยให้ถูกต้องตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ

3. การสอบทานการบริหารความเสี่ยง
คณะกรรมการตรวจสอบได้สอบทานประสิทธิภาพและความเหมาะสมของกระบวนการบริหารความเสี่ยงอันอาจเกิดจากภายในและภายนอกองค์กร
รวมถึงนโยบายการบริหารความเสี่ยง
แผนงานและแนวทางการบริหารจัดการความเสี่ยงที่ส่งผลกระทบต่อผลการดำเนินงานของบริษัทฯ
อย่างสม่ำเสมอทุกไตรมาสร่วมกับผู้บริหาร พร้อมทั้งให้ข้อเสนอแนะเพื่อการพัฒนาปรับปรุงให้ดียิ่งขึ้น

4. การสอบทานระบบการควบคุมภายในและงานตรวจสอบภายใน
คณะกรรมการตรวจสอบได้สอบทานผลการประเมินระบบการควบคุมภายในที่ฝ่ายตรวจสอบภายในได้รายงานทุกไตรมาส
พบว่าระบบการควบคุมภายใน มีความเพียงพอ เหมาะสมกับการดำเนินธุรกิจ
ซึ่งสอดคล้องกับความเห็นของผู้สอบบัญชีที่รายงานว่า
ไม่พบประเด็นปัญหาหรือข้อบกพร่องที่เป็นสาระสำคัญซึ่งมีผลกระทบต่องบการเงินของบริษัทฯ

สำหรับงานตรวจสอบภายใน คณะกรรมการตรวจสอบได้สอบทานแผนการตรวจสอบประจำปี
การปฏิบัติงานตามแผน ผลการตรวจสอบของฝ่ายตรวจสอบภายใน
โดยให้ข้อแนะนำและติดตามการดำเนินการแก้ไขในประเด็นที่มีนัยสำคัญ
เพื่อก่อให้เกิดการกำกับดูแลกิจการที่ดีและมีการควบคุมภายในที่เพียงพอและเหมาะสม

5. การพิจารณาแต่งตั้งผู้สอบบัญชีประจำปี 2560
คณะกรรมการตรวจสอบได้ทำงานร่วมกับผู้บริหารพิจารณาแต่งตั้งและกำหนดค่าตอบแทนผู้สอบบัญชีประจำปี
2560 โดยพิจารณาจากประสบการณ์ ความรู้ ความสามารถ ความเป็นอิสระ
และค่าสอบบัญชีที่สมเหตุสมผล และได้เสนอความเห็นต่อคณะกรรมการบริษัท
เพื่อนำเสนอขออนุมัติต่อที่ประชุมสามัญผู้ถือหุ้นประจำปี เพื่อแต่งตั้ง บริษัท เคพีเอ็มจี ภูมิไชย
สอบบัญชี จำกัด โดยนายวีระชัย รัตนจรัสกุล ผู้สอบบัญชีรับอนุญาตทะเบียนเลขที่ 4323 และ/หรือ
นางสาวสุจิตรา มะเสนา ผู้สอบบัญชีรับอนุญาตทะเบียนเลขที่ 8645 และ/หรือ นางสาวนารีวรรณ
ชัยบันทัด ผู้สอบบัญชีรับอนุญาตทะเบียนเลขที่ 9219 และ/หรือ นางสาวอรวรรณ ศิริรัตนวงศ์
ผู้สอบบัญชีรับอนุญาตทะเบียนเลขที่ 3757 เป็นผู้สอบบัญชีประจำปี 2560

โดยสรุปภาพรวมแล้ว คณะกรรมการตรวจสอบได้ปฏิบัติหน้าที่อย่างอิสระ โดยใช้ความรู้ความสามารถ
และความระมัดระวังรอบคอบ ตลอดจนได้ให้ความเห็นและข้อเสนอแนะต่างๆอย่างสร้างสรรค์
เพื่อประโยชน์ต่อผู้มีส่วนได้เสียอย่างเท่าเทียมกัน คณะกรรมการตรวจสอบมีความเห็นว่า
รายงานทางการเงินของบริษัทฯ มีความถูกต้อง เชื่อถือได้
สอดคล้องตามมาตรฐานการรายงานทางการเงินและตามหลักการบัญชีที่รับรองทั่วไป
คณะกรรมการบริษัท ตลอดจนผู้บริหารของบริษัทฯ
มีความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทฯอย่างมีคุณภาพ
อีกทั้งได้ให้ความสำคัญอย่างยิ่งต่อการดำเนินงานภายใต้ระบบการกำกับดูแลกิจการที่มีประสิทธิผล
โปร่งใสและเชื่อถือได้
รวมทั้งมีระบบการควบคุมภายในและการตรวจสอบภายในที่เหมาะสมและมีประสิทธิผล

ในนามคณะกรรมการตรวจสอบ

ของบริษัท ไทยฟู้ดส์ กรุ๊ป จำกัด (มหาชน)

-นายเวทย์ นุชเจริญ-

(นายเวทย์ นุชเจริญ)

ประธานคณะกรรมการตรวจสอบ